4-nji umumy sapak

**Tema:Kärhana we kärhananyň emlägi.**

1. Karhana – ykdysadyýetiň esasy düzüm bölegidir.
2. Kärhananyň gozgalmaýan emlägi.
3. Kärhananyň gozgalýan emlägi.

**Kärhana – ykdysadyýetiň esasy düzüm bölegidir** ,önümçilik gatnaşygyň subýekti hökmünde seredilip, telekiçilik işini amala aşyrýar. Bu gatnaşykda kärhana öz bähbitlerinden ugur almak bilen, işiniň netijesi, öndürýän önümleri, ýerine ýetirýän hyzmatlary arkaly jemgyýetiň isleglerini kanaglandyrmalydyr.

Häzirki zaman ykdysady şertlerde kärhana bazar ykdysadyýetiň agenti, haryt we hyzmat, maýa goýum, önümçilik we zähmet resurslar bazarlarynda ykdysady gatnaşyklaň gatnaşyjysy bolup çykyş edýär.

Emläk bilen maýa goýum kärhananyň binýady bolup durýar. Kärhananyň potensial münkinçiligini göz öňüne getirmek üçin emlägiň häsiýetnamasyny, döretme tertibini, kärhana ýapylanda paýlama tertibini hem-de maýa goýum, ustaw kapitaly ýaly düşünjeleri öwrenmeli. Kärhananyň ykdysady resurslaryny esasy, dolanyşyk we zähmet resurslar düzýär. Bilelikde olar kärhananyň öňünde goýlan meseleleri

çözmek üçin maddy-tehniki binýadyny döredýärler. Halk hojalygynyň ykdysady ýagdaýy kärhanalaryň işine baglydyr. Her bir kärhananyň işiniň netijeliliginiň ýokarlanmagy ýurduň ykdysadyýetiniň ösmegine alyp barýar.

Her bir kärhana öz ygtyýaryndaky maddy, maliýe we zähmet resurslaryny tygşytly peýdalanmak meselelerini ykdysady usullara esaslanyp özbaşdak çözýär. Kärhana girdeýji almaga maksatly özbaşdak hojalyk subýekti bolup hereket edýär. Onuň önümçilik hojalyk işi täze

önüm öndürmek, hyzmatlary we işleri ýerine ýetirmek bilen baglanşykly. Şu maksatlary amala aşyrmak üçin kärhana işgärleri işe alýar, maşyn we enjamlar, çig mal we materiallar bilen üpçin edýar, önümçilik prosesi gurnaýar, taýýar önümi ýerleşdirýär, remont we esasy fondlary täzeleme işleri geçirýär, gutarnykly hasabat ulgamyny döredýär we kärhananyň işiniň hasabatlaryny ýöredýär.

Kärhananyň esasy alamatlary: hususy ady, möhür, özbaşdak balansy, hasaplaşyk sçoty. Ol şertnama baglaşýar, emläk jogapkärçiligi alyp barýar, sutda we arbitražda hak isleýjisi we jogap berijisi bolup bilýär.

Kärhana- dürli pudaklaň maddy önümçilik we hyzmat sferasynyň önümçilik şahasydyr. Kärhana toparlary, önümi öndürmek ýa-da önümçik tehnologiýasy alamatlaryna görä, pudagyň önümçiligini döredýärler. Şu ýagdaýlara görä kärhana jemgyýetiň önümçilik güji bolup çykyş edýär, sebäbi maşynlar we enjamlar, çig mal, materiallar, ýangyç önümçiligiň serişdeleri hökmünde çykyş edip bilenoklar, olar diňe taýýar önüm ýa-da gor bolup bilýarler.

Ykdysady gatnaşyklaryň aýry-aýry kärhanalaryň arasynda hem ýüze çykýar. Ol hem gatnaşyklar, esasan, haryt alyş-çalyş gatnaşyklarydyr. Kärhanalaryň arasyndaky haryt gatnaşyklary hojalyk şertnamasyny baglaşmagyň üsti bilen amala aşyrylýar. Kärhana öz işgärleri bilen hem ykdysady gatnaşykda bolýar. Ol gatnaşyklar önümçiligi guramak, onyň

dolandyrmak, iş hakyny tölemegi guramak we işgärleri kärhananyň, işiniň ykdysady netijeliligini ýokarlandyrmagy höweslendirmek boýunça ýüze çykýan gatnaşyklardyr.Şeýlelik bilen, kärhana-munuň özi jemgyýetiň isleglerini kanagatlandyrmak we peýda almak maksady bilen önüm öndürýän, harytlary ýerleşdirýän, işler we hyzmatlary ýerine

ýetirýän, ykdysadyýetiň özbaşdak subýekttidir.

Kärhananyň çylşyrymly düzümi bardyr. Ol brigadalaryň, sehleriň we bölümleriň kollektiwlerini özünde jemleýär. Kollektiw bolsa, dürli durmuş toparlaryň agzalaryny, ýagny işçileri, inžener-tehniki işgärleri, gullukçylary we başgalary öz içine alýar.

Her bir kärhana özüniň girdejisini beýleki kollektiwleriň bähbitlerine ters gelýän hereketler arkaly däl-de, diňe öz işini kämil guramagyň, onuň netijeliligini ýokarlandyrmagyň hasabyna gazanmalydyr. Eger-de kärhana önümçiliginiň netijeliligini ýokarlandyrýan bolsa, onuň öndürýän önümi jemgyýetiň islegini kanagatlandyrýan bolsa, onda kollektiwiň bähbidiniň jemgyýetiň bähbidine laýyk gelýändigini aňladýar. Bazar ykdysadyýeti şertlerinde kärhanalaryň dürli

görnüşleri hereket edýär. Olar durmuş-ykdysady we guramaçylyk – hukuk gatnaşyklary esasynda tapawutlandyrylýar.

Durmuş – ykdysady gatnaşyklar ýa-da eýeçiligiň görnüşleri boýunça kärhananyň görnüşleri hökmünde hususy, döwlet we kooperatiw eýeçiligindäki, bilelikdäki we gatnaşyk (birleşen) eýeçilikdäki kärhanalary, şeýle hem jemgyýetçilik guramalarynyň halkara guramalarynyň, beýleki döwletleriň, olaryň fiziki we ýuridiki taraplarynyň kärhanalaryny görkezmek bolar.

Ýokarda agzalan kärhanalar eýeçiligiň haýsy görnüşine degişlidigine garamazdan, deň derejede hereket edýär. Guramaçylyk-hukuk gatnaşyklary boýunça Türkmenistanda hereket edýän kärhanalaryň şu aşakadaky görnüşlerini tapawutlandyrmak bolar:

 Ýekebara kärhanalary;

 Döwlet karhanalary;

 Jemgiýetçilik guramalarynyň kärhanalary;

 Kooperatiw kärhanalary;

 Hojalyk şereketleri;

 Paýdarlar jemgyýetleri;

 Zähmet kollektiwiniň kärhanalary;

 Kärhanalaryň birleşikleri.

Bu kärhanalaryň her haýsysynyň üstünde aýratynlykda durup geçeliň.

Bazar gatnaşyklaryna geçilýän döwlet ýekebara kärhanalarynyň döremegi biziň ykdysady durmuşymyzyň täze hadysalarynyň biridir. Şeýle kärhanalar aýry-aýry adamlaryň serişdeleriniň hasabyna döredilýär. Bu kärhanalaryň hereket etmegi ykdysadyýetde bar bolan birnäçe meseleleriň çözülmegine ýardam edýär. Ol meseleler bazary haryt bilen üpjün etmek, zähmet resurslaryny tygşytly peýdalanmak, her

bir şahsyýetiň öz inisiatiwasy boýunça mümkinçiliklerini peýdalanmagy we ş.m. degişlidir.

Ýekebara kärhanalar özüniň ykdysady tebigaty boýunça hususy eýeçilige esaslanýan kärhanalardyr. Olar özüniň ykdysady guramaçylyk görnüşi boýunça kiçi kärhanalara degişlidir. Kiçi kärhanalar eýeçiliginiň islendik görnüşi esasynda hem döredilip bilner. Döwlet kärhanalary önümçilik serişdelerine döwletiň eýeçiligi esasynda emele gelýär we hereket edýär. Bazar ykdysadyýetine geçilýän döwürde kärhanalaryň bir bölegini döwletiň garamagyndan aýyrmak we hususylaşdyrmak amala aşyrylýar.

Jemgyýetçilik guramalarynyň kärhanalary jemgyýetçilik birleşikleriniň kärhanalaryna, dini guramalaryň, haýyr-sahawat we başga jemgiýetçilik hazynalarynyň kärhanalaryna bölünýär. Olar öz işlerini ustaw (düzgünnama) esasynda alyp barýarlar.

Kärhanalaryň ýene-de bir görnüşi – kooperatiw karhanalardyr. Kooperatiw karahanalar olaryň agzalarynyň önümçilik serişdelerine bolan eýeçiligine esaslanýandyr. Kärhananyň bu görnüşi onuň agzalarynyň maddy we pul serişdeleriniň, şeýle hem alnan girdejiniň hasabyna döredilýär. Kooperatiwler ykdysadyýetiň dürli pudaklarynda hereket edýär.

Guramaçylyk-hukuk taýdan kärhanalaryň indiki bir görnüşi hojalyk şereketleridir. Şereket-munuň özi raýatlaryň ýa-da ýuridiki taraplaryň bilelikdäki işi amala aşyrmak üçin şertnama esasynda birleşmesidir. Şereketiň emlägi oňa girýän fiziki ýa-da ýuridiki taraplaryň goýumlarynyň, olar tarapyndan alnan girdejileriň we beýleki çeşmeleriň birleşdirilmeginiň hasabyna emele gelýär hem-de şol emläk umumy üleş paýly eýeçilik esasynda oňa gatnaşyjylara degişli bolýar.

Indi paýdarlar jemgiýetlerine seredip geçeliň. Paýdarlar jemgiýetleri hojalyk işlerini amala aşyrmak üçin taraplaryň emläkleriniň birleşmesinde döredilen kärhanalardyr. Paýdarlar hökmünde aýry-aýry kärhanalar we raýatlar çykyş edýärler. Olar paýdarlar kärhanasyny döretmäge goşan goşantlaryna görä paýanamlaryň belli bir sanyna eýe bolýar. Paýnama – munuň özi gymmatly kagyz bolup, onuň eýesiniň paýdarlar jemgiýetine goşant goşandygyna güwä geçýär. Paýnamany

saklaýjylar, kärhananyň eýeleriniň birine öwrülýärler we onuň

gazanan peýdasynyň bir bölegini öz paýnamasynyň möçberine

görä girdeji hökmünde alýarlar. Ol girdejä diwidend diýilýär.

Paýnamalaryň nominal gymmaty we real bahasy bardyr. Olaryň ýüzünde ýazgy bilen görkezilen summasy olaryň nominal gymmatydyr. Paýnamalaryň real bahasy ýa-da kursy olaryň satylýan we satyn alynýan bahasydyr. Paýdarlar jemgiýeti açyk ýa-da ýapyk bolup biler. Açyk

jemgiýetiň paýnamalary beýleki paýdarlaryň ylalaşygy bolmasa-da, bir elden beýleki bir ele geçirilip bilner. Ýapyk jemgiýetiň paýnamalary bolsa, diňe beýleki paýdarlaryň ylalaşygy esasynda bir elden beýleki ele geçirilip bilner.

Eýeçiligiň döwletiň garamagyndan aýrylmagy netijesinde emele gelýän täze kärhanalaryň biri kollektiwleýin kärhanalardyr. Bu kärhanalar kärendesine alnan döwlet emlägini satyn almagyň hasabyna döredýär. Şeýle kärhanalarda önümçilik serişdeleri zähmet kollektiwiniň eýeçiligine degişlidir.

Öz işlerini utgaşdyrmak üçin, bähbitlerini we hukuklaryny goramak üçin, kärhanalar birleşmelere, assosiasiýalara, konsernlere we ş.m. birleşip bilerler. Birleşigiň düzümine girýän özbaşdak kärhanalar territorial ýerleşişine garamazdan, birleşik bitewi önümçilik – hojalyk toplumy hökmünde işleýärler, pudaklaryň we territoriýalaryň ösüşinde

bähbitleri organiki utgaşdyrmagy üpjün edýär. Birleşigiň düzümine girýän kärhanalar özüniň özbaşdaklygyny we ýuridik tarapyň hukuklaryny saklaýarlar.

 **Kärhananyň emlägi .**

Kärhananyň iş hereketligiň esasyny onuň emlägi düzýar. Kärhananyň emlägi maddy we maddy däl elementlerden durýar. Emlägiň maddy elementlerine jaýlar we desgalar, ýerler, maşynlar we enjamlar, taýýar önüm, pul serişdeleri, çig mal we materiallar girýärler. Maddy däl

elementler düýülmaýän zat görnüşinde görkezilýär: ýerleri, tebigat serişdeleri ulanmak hukugy, patent, lesensiýä, kompýuter programmallary, monopoliýä hukugy we ş.m. zatlar.

Kärhananyň emläginiň döredilmegi kärhananyň pul serişdesinden, girdeýjisinden, döredijileriň töleglerinden, paçdan amala aşyrylýar. Kärhananyň bütin wagtyň (hereket edýän) dowamlylygynda şol emläk köpelýär (doldyrylýar). Ol şertleşigiň obýekti, elinden almak obýekti, girew obýekti we hukuk tarapdan girizilen başka operasiýalaryň obýekti bolup bilýar. Kärhananyň batyp galmak ýagdaýynda onuň emlägi

kreditorlaryň, kärhana döredijileriň, olaryň talaplaryny kanagatlandyrmak kabul edilen çyzgydy we ýapmak prosedura esasynda aralarynda paýlanylýar.

Kärhananyň emlägi gozgalýan we gozgalmaýan emläklere bölünýärler Gozgalýan emläk adalga (termin) ykdysadyýet adalgasynda (terminologiýada) ulananok, bu emlägiň görnüşi kärhananyň resursy hökmünde görilýär. Gozgalýan emläk-esasy fondlar we dolanyş serişdeler. Olar gös-göni täze önüm öndürmekde, işleri we hyzmatlary ýerine ýetirmekde ulanýarlar, önümiň esasyny döredýärler.

Gozgalmaýan emläk –harytlar toparyna degişli bolup,şol wagtyň özünde onuň bazarda dolanmasy (aýlanmasy) ,maýa goýumlarynyň çekilmesi,dürli resurslaryň we zähmetiň ulanylmasy bilen berk baglanşykdyr. Geliň indi aýratynlykda gozgalýan emläge we gozgalmaýan emläge seredeliň .

 **Kärhanaynyň gozgalýan emlägi .**

Esasy fondlar.

Belli bir önümiň görnüşini öndürmeklik ýa-da işiň görnüşini ýerine ýetirmeklik üçin ýuridiki şahslaryň islendik guramaçylyk-hukuk görnüşi zähmet serişdeleriniň we zähmet zatlarynyň (predmetleriniň) toplumyna eýe bolýar. Zähmet serişdesi-bu zähmeti talap edýän zada täsir etmek üçin, onuň görnüşini üýtegtmek üçin we belli bir önümi öndürmek üçin

peýdalanylýan ähli zatlarydyr. Olar önümçiligiň esasy sebäpleriniň biri bolup çykyş edýärler. Zähmet serişdeleri bu -önümçilik serişdeleriniň has gymmat baha bölegidir. Olar köp sany önümçilik döwürlerine hyzmat edýärler, uzak wagtlap önümçilik hereketine (prosessine) gatnaşýarlar we önümçilik prosessinde kem-kemden tozup-hakyky görnüşini saklamak bilen gymmatyny taýýar önüme bölekleýin geçirýärler. Olary esasy fondlar diýip atlandyrýarlar.

Bir önümçilik döwründe bütinleý peýdalanylýan, öz hakyky görnüşini üýtgedýän we derrew öz gymmatyny taýýar önüme geçirýän zähmet serişdeleri dolanyşyk serişdelerine degişlidirler.

Ýuridiki şahslaryň guramaçylyk-hukuk görnüşiniň esasy fondlar we dolanyşyk serişdeleriň jemi onuň önümçilik fonduny emele getirýär. Önümçilik fondunyň umumy göwrüminde esasy fondlar we dolanyşyk serişdeleriň arasyndaky gatnaşyk önümçilik hereketiniň aýratynlygyna

bagly. Kärhanalaryň öz balansynyň aktiwinde esasy fondlarynyň paýynyň hökmany agdyklyk etmegi häsiýetlidir. Önümçilik hereketine gatnaşmagyna görä esasy fondlar esasy önümçilik we önümçilik däl fondlara bölünýärler.

Önümçilik däl esasy fondlar-bu önümçilik hereketine gatnaşmaýan we kärhananyň taýýar bolan önümine öz gymamtyny geçirmeýän esasy fondlaryň bölegidir. Olara kärhananyň balansynda bolan ýaşaýyş jaý fondy, klublar, naharhanalar, çagalarbaglary, saglyk öýleri, stadionlar we beýleki medeni-durmuş taýdan hyzmat etme obýektleri degişlidir. Bular önümçilik hereketiniň gidişine gös-göni täsir etmeýän esasy fondlaryň bölegi. Önümçilik esasy fondlar önümçlik hereketine gös-göni

gatnaşýarlar ýa-da oňa hyzmat edýärler we kärhananyň maddy-tehniki esasyny (bazasyny) emele getirýärler. Eýeçiligiň islendik görnüşindäki kärhananyň balansynda bolýan esasy fondlar kärhananyň aktiwinde ˝Esasy fondlar we beýleki dolanyşykda bolmaýan aktiwler˝ maddasy boýunça hasaba alynýarlar. Esasy fondlar-jaýlar, gurallar, geçiriji gurluşlar, güýç berýän (kuwwat) we iş maşynlary, ölçeg we sazlaýyş

gurallary hem-de beýleki zähmet serişdeleri kärhananyň maddy fonduna degişli bolýarlar.

Maddy däl aktiwler maddy taýdan manysy bolmadyk emma we kärhana girdeji getirmäge ýardam edip, onuň hojalyk dolanyşygynda uzak wagtlap (bir ýyldan artyk) ulanylma häsiýetine eýe bolýan aktiwler toparyny (hojalyk serişdelerini) aňlatmak üçin ulanylýan ummylaşdyrylan düşünje. Hojalyk işinde özüniň ýerine ýetirýän wezipesine we hyzmatyna görä maddy däl aktiwler üç esasy topara bölünýärler:akyl ýetiriş (aňlaýyş, intelektual) eýeçiligi, emläk hukugy, geljek çykdjylar.

Akyl ýetiş (intelektual) eýeçiligine hereket edýän kanuna laýyklykda döredilen zatlar, peýdaly modeller (görnüşler), senagat nusgalary, haryt belgileri, harydyň çykarylan ýerleriniň atlary, ˝nou-hau˝ , elektron hasaplaýyş maşynlarynyň makstnamalary (programmalary), integral

shemalaryň tehnologiýasy,awtor we baglanyşykly hukuklar degişlidirler.

Emläk hukuklaryna, ýerden, suw resurslaryndan

emläkden we ş.m.-den peýdalanma bolan hukuklar

degişlidirler.

Geljek çykdajylara: guramaçylyk bilen baglanyşykly, ylmy-gözleg we tejribe konstruktor işläp taýýarlamalar degişlidirler.

Hakyky maddy alamatlaryna we önümçilik hereketine gatnaşyk derejesine esaslanyp kärhanalaryň esasy fondlary dürli toparlara we topar bölümlerine bölünýärler.

 Jaýlar.

 Gurluşlar.

 Geçiriji desgalar.

 Maşynlar we enjamlar.

Şol sanda:

- Güýç berýän (kuwwat) maşynlary we enjamlar;

- Iş maşynlary we enjamlar;

- Ölçeg we sazlaýyş esbaplar we desgalar, labaratoriýa

enjamlary;

- Hasaplaýyş tehnika;

- Beýleki maşynlar we enjamlar.

 Transport serişdeleri.

 Gurallar.

 Önümçilik inwentary we oňa degişli esbaplar.

 Hojalyk inwentary.

 Işçi we önüm maly.

 Köpýyllyk oturtmalar.

 Ýerleri gowulandyrmaga (gurluşsyz) kapital çykdajylar.

 Beýleki esasy fondlar.

Birinji topara önümçilik hereketi içinde bolup geçýän (nasos we kompressor stansiýalaryň, tehniki ussahanalaryň, demulsasion guramalaryň), şeýle hem dolandyryş, ammar, labaratoriýa we beýleki jaýlar degişlidirler.

˝Gurluşlar˝ toparyna skwažinalary, deňiz estakadalar,

rezerwuarlar, ýollar, köprüler, howuzlar we ş.m. degişlidirler.

˝Geçiriji desgalar˝ toparyna suwy nasos bilen çekdirme üçin turbageçirijiler, elektrogeçirijileriň, liniýalary, arabaglanyşyk liniýalary we beýlekiler degişlidirler. ˝Kuwwat, güýç beriş maşynlary we enjamlary˝ topar bölegine ot alýan dwigateller, bug maşynlary, bug, gaz we gidroturbinalar, elektrodwigateller we elektrogeneratorlar we

beýleki degişlidirler. ˝Iş maşynlary we enjamlary˝ topary burawlama

gurmalaryny, traktor göterijilerini, turboburlary, elektroturbinalary ,dürli açarlary,turba we şlanga elewatorlary,uzadyjylary we ş.m. öz içine alýar.

˝Ölçeg we sazlaýyş gurallary we gurluşlary, labaratoriýa enjamlary˝ toparyna dinamograflar, debitometrler, çuňluk manometrleri we ş.m. degişlidirler. “Hasaplaýyş tehnikasyna” elektron hasaplaýyş, dolandyryş we ş.m. maşynlar, sifr (san) hasaplaýyş maşynlary we enjamlary, kompýuterler degişlidirler. ˝Transport serişdeleri˝ topary adamlary we ýükleri daşamak üçin ulag serişdeleri.

”Önümçilik inwentary we oňa degişli bolan esbaplar˝ topary gurallary, teležkalary, marş merdiwanlaryny, ýangyjy saklamak üçin baklary, maşynlaryň toparlaýyn haýatlary we beýlekileri öz içine alýar.

”Hojalyk inwentary˝ toparyna stollar, şkaflar, ýazýan maşynlar, seýfler, köpeldiji apparatlar we başgalar degişlidirler.

 ˝Gurluşlar˝, ˝Geçiriji˝ (desgalar)˝ we ˝Maşynlar we enjamlar˝ toparlar esasy fonduň işjeň bölegi diýip atlandyrýarlar, sebäbi olar önümçilik hereketine gös-göni gatnaşýarlar, taýýar önümi öndürmeklik bilen meşgullanýarlar. Esasy fondlar bilen üpjünçiligini derňemede işjeň

bölegi has tapawutlanýarlar, sebäbi onuň esasy fondlaryň umumy göwrümindäki ululygyna we udel agranmyna kärhananyň önümçilik kuwwaty bagly bolýar.

Esasy fondlarynyň gurluş düzümi pudagyň aýratynlygyna baglydyr.

Esasy fondlaryň bahalandyrylmasy üçin fiziki we gymmat görkezijileri ulanylýar. Bahalandyrmanyň fiziki görnüşi ep-esli derejede tehniki

herekeriniň aýratynlyklary bilen we senagatyň her bir pudagynyň esasy fondlarynyň düzümi bilen kesgitlenilýär. Fiziki görkezijide, adaty bolşy ýaly, has wajyp görnüşdäki enjamlar, ýagny gös-göni maksat edilen önümi çykarmaklyga niýetlenen we kärhananyň önümçilik gymmatyny kesgitleýän enjamlar hasaba alynýar , şonuň üçin fiziki görkezijiler

ulanylmanyň çäkli ýagdaýyna eýedirler, sebäbi olarda diňe bir

görnüşdäki esasy fondlary bahalandyryp bolýar. Haçan-da bir kärhananyň ýa-da bütin toplumynyň ygtyýarlygynda bar bolan esasy fondlaryň ählisini olaryň iş hereketini yzarlamak üçin bahalandyrmak zerurlygy ýüze çyksa gymmat görkezijilerinden peýdalanýarlar.

Esasy fondlar başlangyç, galandy we dikeldiş gymmatlyk boýunça bahalandyrylýar.

Başlangyç gymmatlyk - bu esasy fondlary edinmeklige ýa-da gurmaklyga, şol sanda daşamak, gurmak we montaž üçin edilen ähli çykdajylary şöhlelendirýär. Şeýlelikde bu esasy fondlaryň kärhananyň balansyna hasaba alnan pursadyndaky gymmatlyk.

Başlangyç gymmatlyk amortizasiýa tutumalryň möçberini kesgitlemek üçin peýdalanylýar we esasy fondlaryň bütin gulluk etme möhleti döwründe üýtgemeýär. Amortizasiýa tutumalrynyň hasabyna esasy fondlaryň önümçilik hereketine gatnaşmagy döwründe olaryň doly öwezi doldurylmalydyr. Galyndy gymmatlyk - gulluk etme derejesine

baglylykda esasy fondlar tozup başlaýarlar we olaryň başlangyç gymmaty peselýär. Başlangyç gymmat bilen amortizasiýa tutmalarynyň arasyndaky tapawuda galyndy gymmatlyk diýilýär.

Esasy fondlaryň peýdalanylan böleginiň (könelen böleginiň) gymmaty amortizasiýa tutumalry bilen bahalandyrylýar.

Galyndy gymmatlyk esasy fondlaryň haýsy böleginiň tölenmän galanyny, häzirki wagtda esasy fondlar başlangyç çykdaýjylaryň nähili bölegine entek, eýediklerini görkezýär. Bu bahalandyrylma boýunça kärhananyň esasy fondunyň tozma (könelme) derejesi barada aýdyp bolýar. Esasy fondlaryň fiziki taýdan we model taýdan könelmelerini tapawutlandyrýarlar. Esasy fondlaryň fiziki taýdan könelmesi bu-önümçilik hereketine gatnaşmagyna görä kem-kemden ilki başdaky

harydyň isleg ödäp bilijilik ukybynyň ýitmekligi, şol sebäpli olar işe ýaramaz bolup, täze zähmet serişdeleri bilen çalşyrylmasyny talap edýärler. Esasy fondlaryň model (görnüş) taýdan könelmesi täze,

has öndürijilikli we häzirki döwre laýyk gelýän zähmet serişdeleriniň döredilmesi bilen, ýagny esasy fondlaryň doly material taýdan könelmä-kä gymmatynyň peselmesi bilen häsiýetlendirilmelidir. Esasy fondlaryň başlangyç gymmatlygynyň öweziniň doldurylma derejesine görä galyndy gymmatlygy kemelýär. Ol başlangyçdan (peýdalanmanyň başlangyç döwründen) nola çenli (enjamdan peýdalanma döwründen tamamlanma pursadyna çenli) üýtgeýär. Dikeldiş gymmatlyk. Bu bahalandyrylma döwründen soňky üýtgän şertlerde esasy fondlaryň gymmaty, ýagny berlen görnüşdäki enjamyň döredilmesi, şu gün nähili gymmata eýe bolýandygyny görkezýär. Esasy fondlaryň önümçilik şertleriniň üýtgemegi bilen, olaryň gymmaty hem üýtgeýär. Hereket ediş derejesine görä köplenç kärhanalarda, hasam eger peýdalanma möhleti köp ýyllar bilen hasaplanylsa, dürli wagtlarda alnan emma dürli nyrhlara eýe bolýan meňzeş atly esasy fondlar üýşýär.

Bu ýagdaý amortizasiýanyň hasaplanylmasy üçin we hasaba alynmasy üçin kynçylyk döredýär, sebäbi enjamyň her bir görnüşine alynma döwrüne baglylykda amortizasiýa tutumlaryň möçberleri kesgitlenilýär. Amortizasiýanyň hasaba alynmasyny we hasaplanylmasyny ýeňilleşdirmek üçin bu fondlary bir ölçeg bilen bahalandyrmak, ýagny dikeldiş gymmaty boýunça esasy fondlaryň düýpli derňemesini

(täzeden bahalandyrylmasyny) geçirmek zerurlygy ýüze çykýar.

Esasy fondlaryň bazar nyrhy diýlende-bu fondlaryň erkin bäsdeşler bazarynda satylmasy ýagdaýynda satyjylar we alyjylar şertnamasyndaky bellenilýän nyrh. Şonda alyjylaryň we satyjylaryň oýlanyşykly hereket

etmegi, kanunyň bozulmazlygy, şertleşik obýektiniň howlukmaç satylmaklyga mätäç bolmazlygy, şertleşigiň tölegi bolsa pul-maýa görnüşinde edilmekligi we goşmaça şertleriň bolmazlygy talap edilýär.

Esasy fondlaryň düýpli derňelmesinde esasy fondlaryň doly dikeldiş we galan dikeldilmeli gymmatyny kesgitlemek zerur. Doly dikeldilme gymmaty hökmünde bazar nyrhyny ulanylanda täzeden bahalandyrma wagtynda kärhanadaky bar bolan esasy fondlara meňzeş bolan esasy fondlaryň täze (ýaňadan öndürlen) görnüşlerini alyp boljak nyrhlar alynýar. Eger edil şunuň ýaly mysallar ýok bolsa, tehniki häsiýetnamalarynyň deňeşdirilmesiniň üsti bilen gymmaty anyklanylan meňzeş bolan obýektler boýunça kesgitlemeli bolýar.

Esasy fondlaryň düýpli derňemesinde (täzeden bahalandyrylmasynda) maslahat berilýän koeffissiýentler boýunça dikeldiş gymmaty olaryň balans gymmatynyň degişli bolan koeffisiýentine köpeldilmesi bilen anyklanylýar.Dürli döwürlerde alnan esasy fondlara her döwrüň özüne degişli bolýan koeffisiýentleriň ulanylýandygyny göz öňüne tutulmalydygyny belläp geçmeli. Düýpli derňemeden geçen esasy fondlar dikeldilme gymmaty boýunça, ondan soňky girizilenler bolsa başlangyç gymmaty boýunça kärhananyň balansynda durýarlar.

Şeýlelikde, esasy fondlaryň nyrh bilen baglanyşykly bahalandyrylmasynyň ähli üç görnüşi kärhanada bir wagtyň özünde ulanylyp, dürli maksatlar üçin hyzmat edýärler. Esasy fondlaryň peýdalanylmaga tabşyrylan pursady gymmatlygyň absolýut (doly) ululygy bahalandyrylmanyň ähli görnüşlerinde birmeňzeş bolar. Başlangyç gymmatlyk doly tozma (konelmä) çenli üýtgemän galýar. Galyndy gymmatlyk wagtyň geçmegi bilen peselýär, dikeldiş gymmatlygy bolsa, dürli ýagdýlaryň we şertleriň täsir etmeginde üýtgeýär.